Document ID: 32004R0333

A Bizottság 333/2004 rendelete
(2004. február 26.)
a 2004. évre vonatkozóan a Bulgáriából és Romániából származó sertéshúsra vonatkozó vámkontingensek kezelése tekintetében az 1898/97/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a sertéshús piacának közös szervezéséről szóló, 1975. október 29-i 2759/75/EGK tanácsi rendeletre [1], és különösen annak 8. cikke (2) bekezdésére, 11. cikke (1) bekezdésére és a 22. cikke második bekezdésére,
tekintettel az egyrészről az Európai Közösségek és azok tagállamai, valamint másrészről a Bolgár Köztársaság közötti társulás létrehozásáról szóló Európa-megállapodás kereskedelmi vonatkozásainak a felek közötti új, kölcsönös mezőgazdasági engedményekről folytatott tárgyalások eredményeinek figyelembevétele érdekében történő kiigazításáról szóló jegyzőkönyv elfogadásáról szóló, 2003. április 8-i 2003/286/EK tanácsi határozatra [2], és különösen annak 3. cikke (2) bekezdésére,
tekintettel az egyrészről az Európai Közösségek és azok tagállamai, valamint másrészről Románia közötti társulás létrehozásáról szóló Európa-megállapodás kereskedelmi vonatkozásainak a felek közötti új, kölcsönös mezőgazdasági engedményekről folytatott tárgyalások eredményeinek figyelembevétele érdekében történő kiigazításáról szóló jegyzőkönyv elfogadásáról szóló, 2002. december 19-i 2003/18/EK tanácsi határozatra [3], és különösen annak 3. cikke (2) bekezdésére,
mivel:
(1) Ciprus, a Cseh Köztársaság, Észtország, Lengyelország, Lettország, Litvánia, Magyarország, Málta, Szlovákia és Szlovénia Európai Unióhoz való 2004. május 1-jei csatlakozásával lehetővé kell tenni ezen országok számára, hogy jogosultságot szerezzenek a 2003/18/EK és 2003/286/EK rendeletben megállapított rendelkezések által előírt, sertéshúsra vonatkozó vámkontingensek alkalmazására a jelenlegi tagállamok esetében alkalmazott feltételekhez hasonló, méltányos feltételek szerint. Ezért ezen országok piaci szereplői számára lehetővé kell tenni, hogy a csatlakozást követően teljes mértékben részesülhessenek ezekből a vámkontingensekből.
(2) Annak érdekében, hogy 2004. május 1. előtt és után a piacon ne keletkezzen zavar, a Bulgáriával, a Cseh Köztársasággal, Szlovákiával, Romániával, Lengyelországgal és Magyarországgal kötött Európa-megállapodások által előírt rendelkezések sertéshúságazatra vonatkozó alkalmazási szabályainak megállapításáról szóló, 1997. szeptember 29-i 1898/97/EK bizottsági rendelet [4] által a 2004. évre előírt részletek ütemezését módosítani kell, a mennyiségek elosztását pedig a 2003/286/EK és a 2003/18/EK határozatban előírt teljes mennyiségek módosítása nélkül ki kell igazítani. A kérelem benyújtási határidejét is módosítani kell.
(3) Ezért rendelkezni kell az 1898/97/EK rendelet 2. cikkében és 4. cikke (1) bekezdésében megállapított intézkedéseknek a 2004. év tekintetében történő módosításáról és kiigazításáról.
(4) Az e rendeletben előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A RENDELETET:
1. cikk
(1) Az 1898/97/EK rendelet 2. cikkétől eltérve, a 2004. április 1. és június 30. közötti időszakra az említett rendelet I. mellékletének E. és F. részében meghatározott mennyiségeket a következőképpen kell elosztani:
a) 2004. április 1-jétől 30-ig terjedő időszakra 8 %;
b) 2004. május 1-jétől június 30-ig terjedő időszakra 17 %.
(2) Az 1898/97/EK rendelet 4. cikkének (1) bekezdésétől eltérve, a 2004. május 1. és június 30. közötti időszakra az említett rendelet I. mellékletének E. és F. részében meghatározott termékekre vonatkozó engedélykérelmeket május első hét napja során kell benyújtani.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2004. április 1-jétől június 30-ig kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 26-án.

Labels: 3
17
18